b'\n_START_ARTICLE_\nIbrahim pa\xc5\xa1\xc5\xa1a (Egypti)\n_START_PARAGRAPH_\nIbrahim pa\xc5\xa1\xc5\xa1a (1789 Kavalla, Rumelia (nyk. Kreikassa) \xe2\x80\x93 10. marraskuuta 1848 Kairo) oli Egyptin k\xc3\xa4skynhaltija Muhammad Alin vanhin poika ja sotap\xc3\xa4\xc3\xa4llikk\xc3\xb6. H\xc3\xa4n soti menestyksekk\xc3\xa4\xc3\xa4sti turkkilaisia vastaan kahdessa sodassa ja toimi 1833\xe2\x80\x931840 miehitt\xc3\xa4m\xc3\xa4ns\xc3\xa4 Syyrian kuvern\xc3\xb6\xc3\xb6rin\xc3\xa4. Ibrahim oli my\xc3\xb6s is\xc3\xa4ns\xc3\xa4 seuraajana muutaman kuukauden ajan ennen omaa kuolemaansa vuonna 1848._NEWLINE_Ibrahim oli Muhammad Alin poika tai adoptiopoika. H\xc3\xa4nest\xc3\xa4 tuli 1805 Kairon kuvern\xc3\xb6\xc3\xb6ri ja vuosina 1816\xe2\x80\x931818 h\xc3\xa4n komensi armeijaa, joka kukisti wahhabiittien kapinan Arabiassa. Vuosina 1821\xe2\x80\x931822 h\xc3\xa4n soti Sudanissa ja auttoi sen j\xc3\xa4lkeen Egyptin armeijan modernisoinnissa eurooppalaisen mallin mukaisesti. Kun Turkin sulttaani Mahmud II vuonna 1824 pyysi Egyptin apua kapinoivien kreikkalaisten kukistamisessa, Ibrahim l\xc3\xa4hetettiin armeijoineen Kreikkaan. H\xc3\xa4n valtasi joukkoineen Morean eli Peloponnesoksen niemimaan, mutta joutui lopulta vuonna 1828 per\xc3\xa4\xc3\xa4ntym\xc3\xa4\xc3\xa4n kohdattuaan kreikkalaisten avuksi tulleet yhtyneet brittil\xc3\xa4is-ranskalais-ven\xc3\xa4l\xc3\xa4iset joukot._NEWLINE_Vuonna 1831 Muhammad Alin ja Turkin sulttaanin v\xc3\xa4lille syntyi konflikti, jolloin Ibrahim l\xc3\xa4hetettiin egyptil\xc3\xa4isen armeijan kanssa Syyriaan kohtaamaan turkkilaiset. H\xc3\xa4n l\xc3\xb6i n\xc3\xa4m\xc3\xa4 Homsissa, Bailanin solassa sek\xc3\xa4 joulukuussa 1832 ratkaisevassa Konyan taistelussa. Toukokuussa 1833 h\xc3\xa4n saneli turkkilaisille K\xc3\xbctahyan rauhanehdot, joissa Syyria ja Adana liitettiin Egyptiin. Ibrahimista tuli n\xc3\xa4iden voittomaiden kuvern\xc3\xb6\xc3\xb6ri. Syyrian kuvern\xc3\xb6\xc3\xb6rin\xc3\xa4 h\xc3\xa4n pyrki korvaamaan vanhan feodaalihallinnon uudenaikaisemmalla, mutta kohtasi vastarintaa ankarien otteidensa vuoksi ja joutui kukistamaan turkkilaisen lietsoman kapinayrityksen. Vuonna 1839 turkkilaiset yrittiv\xc3\xa4t vallata Syyrian takaisin, jolloin Ibrahim saavutti suurimman voittonsa ly\xc3\xb6dess\xc3\xa4\xc3\xa4n hy\xc3\xb6kk\xc3\xa4\xc3\xa4j\xc3\xa4n t\xc3\xa4ydellisesti Nizipin taistelussa 24. kes\xc3\xa4kuuta 1839. Euroopan suurvallat kuitenkin puuttuivat tapahtumiin Turkin eduksi ja hein\xc3\xa4kuussa 1840 solmitussa Lontoon sopimuksessa Egypti joutui luopumaan Syyriasta ja Adanasta sill\xc3\xa4 ehdolla, ett\xc3\xa4 Turkki tunnusti Muhammad Alin dynastian Egyptiss\xc3\xa4. Britannian ja It\xc3\xa4vallan laivastojen uhatessa Ibrahimin joukkoja Syyriassa h\xc3\xa4n joutui evakuoimaan ne talven 1840\xe2\x80\x931841 aikana._NEWLINE_Muhammad Alin henkisen kunnon heikennytty\xc3\xa4 Ibrahimista tuli h\xc3\xa4nen seuraajansa vuonna 1848, ja tuon vuoden hein\xc3\xa4kuussa h\xc3\xa4n sai my\xc3\xb6s Ottomaanien valtakunnan tunnustuksen k\xc3\xa4skynhaltijuudelleen. H\xc3\xa4n ehti kuitenkin hallita vain muutaman kuukauden ennen omaa kuolemaansa. H\xc3\xa4nen seuraajakseen tuli h\xc3\xa4nen veljenpoikansa Abbas I. Ibrahimin poika Ismail pa\xc5\xa1\xc5\xa1a toimi sijaishallitsijana 1863\xe2\x80\x931879.'